Document ID: 32005D0341

DEĊIŻJONI TAL-KUMMISSJONI
tal-11 ta’ April 2005
li tistabbilixxi kriterji ekoloġiċi [u r-rekwiżiti ta’ valutazzjoni u verifika marbutin magħhom] għall-għoti tal-ekotikketta Komunitarja għall-kompjuters portabbli
(notifikat bid-dokument C(2005) 1024)
(Test b’rilevanza għaż-ŻEE)
(2005/341/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta’ Lulju 2000 dwar skema riveduta tal-għoti tal-ekotikketta Komunitarja (1), u b’mod partikolari t-tieni subparagrafu tal-Artikolu 6(1) tiegħu,
Wara li kkonsultat mal-Bord tal-Ekotikkettjar tal-Unjoni Ewropea,
Billi:
(1)
Skont ir-Regolament (KE) Nru 1980/2000, l-ekotikketta Komunitarja tista’ tingħata lil prodott li jkollu karatteristiċi li jippermettulu jikkontribwixxi b’mod sinifikattiv għal titjib f’aspetti fundamentali tal-ambjent.
(2)
Ir-Regolament (KE) Nru 1980/2000 jipprovdi li xi kriterji speċifiċi tal-ekotikketta, magħmulin fuq il-bażi tal-kriterji mfassla mill-Bord tal-Ekotikkettjar tal-Unjoni Ewropea, għandhom jiġu stabbiliti skont il-kategoriji tal-prodotti.
(3)
Jipprovdi wkoll li l-eżami tal-kriterji tal-ekotikkettjar, kif ukoll tar-rekwiżiti ta’ evalwazzjoni u verifika marbutin ma’ dawn il-kriterji, għandu jsir sew qabel ma jiskadi l-perjodu ta’ validità tal-kriterji speċifikati għall-kategorija ta’ prodotti kkonċernata.
(4)
Huwa xieraq, sabiex jiġu riflessi l-iżviluppi fis-suq, illi ssir reviżjoni tal-kriterji ekoloġiċi stabbiliti bid-Deċiżjoni tal-Kummissjoni 2001/687/KE tat-28 ta’ Awwissu 2001 li tistabbilixxi kriterji ekoloġiċi għall-għoti tal-ekotikketta Komunitarja lil kompjuters portabbli (2).
(5)
Barra minn hekk, sabiex jiġi speċifikat li apparat mgħammar b’tastiera touch screen għandu jiġu inkluż fil-kategorija ta’ prodotti u li l-prodotti li l-użu primarju tagħhom mhuwiex il-computing għandhom jitħallew barra, huwa neċessarju li tinbidel id-definizzjoni tal-kategorija tal-prodott stipulata f’dik id-Deċiżjoni.
(6)
Fl-interess taċ-ċarezza, id-Deċiżjoni 2001/687/KE għandha għalhekk tiġi sostitwita.
(7)
Il-kriterji ekoloġiċi riveduti għandhom jibqgħu validi għal perjodu ta’ erba’ snin.
(8)
Huwa xieraq li jitħalla perjodu transitorju ta’ mhux aktar minn tnax-il xahar għall- produtturi li l-prodotti tagħhom ingħataw l-ekotikketta qabel id-data tan-notifika ta’ din id-Deċiżjoni jew li applikaw għal din il-għotja qabel dik id-data, sabiex ikollhom żmien biżżejjed biex jadattaw il-prodotti tagħhom għall-kriterji l-ġodda.
(9)
Il-miżuri li tipprovdi din id-Deċiżjoni huma skont l-opinjoni tal-Kumitat imwaqqaf bis-saħħa tal-Artikolu 17 tar-Regolament (KE) Nru 1980/2000,
ADOTTAT DIN ID-DEĊIŻJONI:
Artikolu 1
Sabiex jingħata l-ekotikketta Komunitarja għall-kompjuters portabbli, skont ir-Regolament (KE) Nru 1980/2000, l-apparat jeħtieġ li jkun jagħmel parti mill-kategorija ta’ prodotti “kompjuters portabbli” u jrid jikkonforma mal-kriterji ekoloġiċi stipulati fl-Anness għal din id-Deċiżjoni.
Artikolu 2
Il-kategorija ta’ prodotti “‘kompjuters portabbli”’ għandha tinkludi l-kompjuters kollha li jistgħu jintużaw f’aktar minn post wieħed, li jikkonsistu f’system unit, display u tastiera kkombinata f’qafas wieħed, li huma maħsuba biex ikunu trasportati b’ħeffa minn post għall-ieħor u li jistgħu jintużaw b’batterija interna. Apparat mgħammar b’tastiera touch screen għandu jiġi inkluż f’din il-kategorija ta’ prodotti.
Prodotti li l-użu primarju tagħhom ma huwiex il-computing għandhom jiġu esklużi.
Artikolu 3
Il-kriterji ekoloġiċi għall-kategorija ta’ prodotti “kompjuters portabbli”, kif ukoll dawk marbuta mal-kriterji tal-evalwazzjoni u l-verifika, għandhom jibqgħu validi sal-31 ta’ Diċembru 2008.
Artikolu 4
Għal finijiet amministrattivi, in-numru tal-kodiċi assenjat lill-kategorija ta’ prodotti “kompjuters portabbli” se jkun “013”.
Artikolu 5
Id-Deċiżjoni 2001/686/KE hija revokata.
Artikolu 6
L-ekotikketti mogħtijin qabel id-data tan-notifika ta’ din id-Deċiżjoni fir-rigward ta’ prodotti li jagħmlu parti mill-kategorija ta’ prodotti “kompjuters portabbli” jistgħu jibqgħu jintużaw sal-31 ta’ Marzu 2006.
Jekk ikun hemm applikazzjonijiet sottomessi qabel id-data tan-notifika ta’ din id-Deċiżjoni għall-għoti tal-ekotikketta għal prodotti li jagħmlu parti mill-kategorija ta’ prodotti “kompjuters portabbli”, dawk il-prodotti jistgħu jingħataw l-ekotikketta bil-kondizzjonijiet stipulati fid-Deċiżjoni 2001/686/KE. F’dawk il-każijiet, l-ekotikketta tista’ tibqa’ tintuża sal-31 ta’ Marzu 2006.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, 11 ta’ April 2005.

Labels: 12
7
3
15